Nemam dopunu, nego hoću da obrazložim predlog. Ovo su potpuno novi kandidati, održavaju se novi izbori. Mogli ste isto tako da kažete – ovi ne mogu da budu kandidati, nisu izabrani prošli put. Znači, sve se radi ispočetka. Želim da obrazložim predlog da Godana Pop-Lazić bude predsednik Narodne skupštine. Obrazloženje je jasno. Za Gordanu Pop-Lazić glasali su patriotski opredeljeni birači u Srbiji, birači koji žele da Skupština konačno prestane da bude mesto na kome će biti ugrožena prava narodnih poslanika, mesto na kome će se na neustavan, nezakonit i neposlovnički način donositi odluke i zakoni, mesto zbog koga će svi oni koji se politikom bave gubiti polako ugled među građanima Srbije. Gordana Pop-Lazić je trenutno jedini kandidat patriotskih snaga, jedini kandidat iza čije kandidature ne stoji nijedan poslanik koji ima bilo kakvu aferu, koji je opterećen bilo kakvom kriminalnom prošlošću, nijedan poslanik koji nije zaslužio da uđe u parlament. Gordanu Pop-Lazić podržava njena poslanička lista, lista na kojoj je izabrana za poslanika. Biračima je tu sve jasno. Kada su glasali za SRS, glasali su i za to da jedan od nas bude predsednik Narodne skupštine, a ostavili su nam da o tom pravu sami odlučujemo. Zbog toga ima prednost nad svim ostalim kandidatima u Narodnoj skupštini Republike Srbije. Da bi sve ovo prestalo, predlažem da danas ovako javno sklopimo dogovor, da izaberemo Gordanu Pop-Lazić za predsednika Narodne skupštine i da Gordana Pop-Lazić vodi Narodnu skupštinu do izbora Vlade, do konstituisanja većine koja će izabrati Vladu, a onda će Gordana Pop-Lazić podneti ostavku na funkciju predsednika Skupštine, svesna toga da ste pronašli ciljeve, da ste pronašli motive zbog kojih možete da se udružujete. Današnji izbor predsednika Skupštine je bacanje magle u javnost Srbije, skupljanje ulja i pogonskog goriva, skupljanje u jednu većinu protiv SRS. Ako nema Bate Živojinovića, imam najveće poslaničko iskustvo u Skupštini i da vam kažem jednu stvar: ko god se udruživao protiv SRS neslavno je završavao. E, ovako tiho kako sad reagujete, 2001. to nije moglo da se izdrži od decibela, a sada već reagujete tiho. Dakle, razmislite dobro šta činite. Mi smo istakli najboljeg kandidata za predsednika Skupštine, pomažemo vam da rešite krizu koju ste proizveli u Srbiji svojim neslavnim dogovaranjima. Govorim isključivo o kandidatu SRS, govorim o kandidatu liste koja je pobedila na parlamentarnim izborima i koja će ove godine pobediti na svim izborima koji budu u Srbiji održani. Možete da se udružujete kako god hoćete, ali da se malo razumete u politiku, izbegli biste, vi koji još uvek ličite na neisprljane političare u Srbiji, da se prljate samo zato da sprečite stranku kojoj su birači dali najveći broj glasova da tu svoju prednost, da taj svoj ugled realizuje u Narodnoj skupštini Republike Srbije. Ukoliko danas većinom glasova bude izabran predsednik Skupštine, mi ćemo, po pravu koje nam daje izborni rezultat, podneti kandidature za mesta potpredsednika, za mesta predsednika, potpredsednika i članova odbora. Tražimo od vas da poštujemo demokratsku proceduru da se o svim funkcijama dogovorimo pre glasanja, da o svim potpredsedničkim mestima glasamo odjednom, da o svim odborima glasamo odjednom i da dogovorimo, kao časni ljudi, funkcije u tim odborima. Ako se ponovi 2001. godina, ako na bilo koji način pokušate glasanjem da nas prevarite, mi ćemo učiniti ono što smo učinili 2001. godine – povući ćemo sve svoje kandidature, a vas će sačekati ono što je sačekalo DOS već 2002. godine, ali je krađom glasova u parlamentu to odložio još za godinu i po dana. Dakle, još jednom vam predlažem da glasate (Pop-Lazić) kao kandidata za predsednika Narodne skupštine.
Zahvaljujem gospodinu Tomislavu Nikoliću i pitam da li žele obrazloženje ili dopunu predlagači kandidata gospodina Maršićanina? (Ne.) Pošto smo prošli put odlučili da ćemo glasati javno, prozivkom, pristupamo glasanju. Molim vas za malo tišine da biste mogli da čujete vaša imena i da mi ovde čujemo kako ko glasa. Gospodin Tadić se javio za reč.
Poštovani predsedavajući, dame i gospodo, postavljam pitanje da li poslanici ili šefovi poslaničkih klubova, stranaka u ovom parlamentu imaju prilike da se izjasne o kandidatima ili ne?
Ne.
Zbog čega?
Zbog toga što smo odlučili da nema rasprave.
Sada je gospodin Nikolić podsetio predsedavajućeg da je ovo nova okolnost, da su ovo novi kandidati, pravno i formalno. Žao mi je što moram da se složim sa Srpskom radikalnom strankom. Vrlo mi je teško što moram da se složim sa tom strankom, ali ovo je nova okolnost, novi kandidati, bez obzira što imaju ista imena. Dakle, ono što je glasano prošli put, ne važi za ovaj put. Ako ste, gospodine predsedavajući, mislili da se ova sednica izvede u atmosferi ćutanja, apsolutno se ne slažem sa tim i molim da obrazložim stav DS u ovom parlamentu.
Gospodine Tadiću, mi smo prošli put doneli odluku ogromnom većinom, takoreći jednoglasno, da se o kandidatima ne vodi rasprava. Ovo je samo nastavak sednice, nema nikakvih bitnih momenata. Samo sam pitao da li predlagači žele da daju neke dopune svojim predlozima i ništa više.
Gospodine predsedavajući, to je apsolutno, u pravnom smislu, nemoguće. Dakle, ovo je nova situacija, novi kandidati, nova okolnost i ovo su okolnosti u kojima su se između prošlog i ovog zasedanja desile određene političke promene. Te političke promene su u javnosti ispraćene na vrlo buran način. Došlo je do stvaranja novih saveza, političkih saveza, novih okolnosti, tako da ni kandidati koje su podržavale neke stranke prošli put nisu isti, ali sada ih podržavaju neke druge stranke. Činjenica da ih podržavaju neke druge stranke zahteva da se raspravlja o tim kandidatima. Kada bih bio kandidat za predsednika parlamenta koga podržava, na primer, Demokratska stranka na jednom zasedanju, na jednoj sednici, a sutradan Srpska radikalna stranka, ne bih bio isti kandidat. Ne dao bog, ali ne bih bio isti kandidat.
Gospodine Tadiću, rešićemo to na vrlo elegantan način. Staviću ponovo na glasanje da li hoćemo raspravu ili ne i završena priča.
Pre nego što stavite na glasanje, imam stvarno jedno upozorenje, da bi bilo u duhu demokratskih principa, da stranke, njihovi poslanički klubovi mogu da se izjasne o kandidatima, jer javnost Srbije mora da zna stav političkih stranaka. Ovo je govornica, javna govornica, govornica Srbije, na kojoj je potrebno da se iskaže stav političkih stranaka o kandidatima, parlamentarnim koalicijama, budućnosti Srbije. (Toma Nikolić, sa mesta: Replika.)
Nema potrebe. Nemojte repliku. Staviću na glasanje. Molim vas, sedite. Dobro, izvolite.
Gospodine Simonoviću, znam da ste za ove tri godine naučili kako se sprečavaju poslanici da govore, ali ne samo da sam pomenut lično, stranka je pomenuta nekoliko puta. Moja replika će biti jako kratka, ali ne znam zašto me sprečavate da govorim. Veći je vaš greh što ne date da se raspravlja na sednici Skupštine o kandidatima za predsednika Skupštine, raspravljaćemo o kandidatima za neke članove upravnog odbora, a nećemo o kandidatima za predsednika Skupštine. Ovde je izrečena žalost što neko mora da se složi sa stavom Srpske radikalne stranke. Gospodine Tadiću, uskoro ćete vi biti u dubokoj žalosti zato što ćete u svemu da se slažete sa Srpskom radikalnom strankom. Tek sada ćete nas upoznati i moći o nama da razmišljate kao o ljudima koji zaslužuju da se o njima razmišlja. Sada kada ste upoznali ovaj svoj DB.
Molim vas, reč ima gospodin Koštunica.
Mi smo, kolege poslanici, na prethodnoj sednici, u kojoj nismo došli do predsednika Skupštine, dogovorili da o kandidatima govore predlagači. Mi to pravilo možemo i promeniti. DSS nema ništa protiv toga. Tim pre što ove krupne reči u prilog javnoj raspravi dolaze od predstavnika stranke DS, koja je kršeći sva pravila prošle godine prekinula raspravu o nepoverenju Vladi, izbegla raspravu u ovoj skupštini. Dakle, može se voditi rasprava i o kandidatima, ali prošli put je usvojeno jedno pravilo da se o njima izjasne samo predlagači, dakle u ime DSS gospodin Mihajlov, u ime SRS gospodin Nikolić. Takvo je pravilo usvojeno. S druge strane, gospodin Tadić je uzeo da rasuđuje kako će proteći rezulati glasanja, kako će ko glasati. Mi to u ovom trenutku ne možemo da kažemo. Znaćemo posle završene sednice, kao što smo posle završene sednice Skupštine Srbije i Crne Gore saznali da je za gospodina Mićunovića glasao i Branislav Ivković, dakle jedna stranka koja ne spada baš u red onih stranaka koje bi DS proglasila za oličenje stranke demokratske orijentacije. Prema tome, stvari su ovde jasne pravila su takva da se izjašnjavaju predstavnici onih stranaka koje su podnele kandidaturu. DS je imala prilike da izađe sa svojim kandidatom, pa da vidi zapravo koju podršku će on dobiti. Posle onih 12 procenata u javnosti Srbije da vidimo šta bi dobila DS u ovoj skupštini.
Reč ima gospodin Tadić.
Zahvaljujem DSS na aplauzu dok sam izlazio za govornicu. Zbilja, hajde, umirite se, gospodo. Saslušajte šta mi imamo da kažemo, kao što smo mi pažljivo slušali šta vi govorite. Znači, moja rečenica je sledeća - ako mislite da je valjana demokratska i potpuna rasprava o kandidatima za predsednika parlamenta koju bi vodili samo šefovi poslaničkih grupa stranaka koje predlažu predsednika parlamenta, ne znam kakvo je to uvažavanje demokratske javnosti. To su samo predlagači, ali valjda o kandidatima za predsednika parlamenta imaju pravo i treba da kažu svoje mišljenje i predstavnici stranaka koje su dobile glasove na prošlim izborima. Malo, ali ipak svoje mišljenje. Zahvaljujem i očekujem da ćemo na ovoj sednici ustoličiti demokratske principe, imati priliku da govorimo, makar o kandidatima za predsednika parlamenta.
Ali, gospodine Tadiću, vi ste bili prisutni kada smo glasali da se ne vodi rasprava. Reč ima gospodin Mihajlov.
Dame i gospodo narodni poslanici, poštovani predsedavajući, prošli put, uz glasove i Demokratske stranke, doneta je odluka da se ne vodi rasprava, već da se nakon reči predlagača pristupi glasanju. To je bila odluka u okviru druge tačke dnevnog reda, o kojoj danas raspravljamo. To je jedna stvar. Druga stvar, mi bismo možda i rado saslušali DS, ali pošto ima više glasova ne znamo koji da čujemo. Uvek ima jedan koji prevlada, za razliku od onog koji slušamo ovde, tako da, ne znam, onda proširimo raspravu i van ove skupštine, da bismo mogli da čujemo sve glasove, da donesemo odluku.
Dakle, ipak bih predložio, da se ne bi meni zameralo da ne poštujem neka demokratska pravila, da se mi sada ponovo dizanjem ruku izjasnimo da li ćemo voditi raspravu ili nećemo. Molim vas, ko je za to da se rasprava ne vodi neka digne ruku? (Tomislav Nikolić, sa mesta: Nije ova skupština negacija.) Čekajte, kolega, predlog je bio da se ne vodi. To je bio prvi predlog. Ko je za to da se rasprava ne vodi? Znači, da se rasprava ne vodi glasalo je 126 poslanika, a to je više od polovine prisutnih. Prema tome, rasprava se neće voditi. Prelazimo na glasanje. Kao što sam vam skrenuo pažnju, sekretar će čitati vaša imena, a ja ću ta imena ponavljati i beležićemo kako ko glasa. Albijanić Miloljub (Maršićanin), Aleksić Bojana (Maršićanin), Aligrudić Miloš (Maršićanin), Anastasovski Dragoljub (Pop-Lazić), Anđelković Zoran (Maršićanin), Antić Zoran (Pop-Lazić), Arsić Veroljub (Pop-Lazić), Adžić Slobodan (Maršićanin), Bađević dr Vlastimir (uzdržan), Banović Donka (Maršićanin), Baralić Rajko (Maršićanin), Barać Milun (Pop-Lazić), Belić Branislav (uzdržan), Belić Milorad (Maršićanin), Bečić Igor (Pop-Lazić), Blažić dr Branislav (Pop-Lazić), Bogdanović mr Nenad (uzdržan), Bozalo Dragan (Pop-Lazić), Bošnjak Branka (Maršićanin), Bulajić Goran (Maršićanin), Bušetić Toma (Maršićanin), Veljković Miroljub (Pop-Lazić), Vlaović Mika (Maršićanin), Vlahović Aleksandar (uzdržan), Vuković Jadranko(Pop-Lazić), Vuksanović Dragan (uzdržan), Vučelić Milorad (Maršićanin), Vučić Aleksandar (Pop-Lazić), Vučićević dr Vladan (Maršićanin), Vučković Slobodan (uzdržan), Vučurović Božidar (Pop-Lazić), Gavrilović Milica (Maršićanin), Gađanski Borislav (Maršićanin), Glišić Darko (Pop-Lazić), Gojkov Slobodan (uzdržan), Gojković Maja (Pop-Lazić), Grubješić Suzana (Maršićanin), Grujić Mladen (Maršićanin), Davidović Goran (Maršićanin), Daja Jovan (Pop-Lazić), Dacin mr Živodarka (Maršićanin), Dačić Ivica (Maršićanin), Dimitrijević prof. dr Bojan (Maršićanin), Dišić Miloš (Pop-Lazić), Drašković Vuk (odsutan), Duvnjak Momčilo (Pop-Lazić), Dulić Oliver (uzdržan), Đidić Miodrag (uzdržan), Đoković Dragiša (Maršićanin), Đorđević Aleksandar (Pop-Lazić), Đorđević Miodrag (Pop-Lazić), Đorđević Toplica (uzdržan), Đukić Đorđe (uzdržan), Đurić Arsen (Maršićanin), Živadinović Ivan (Maršićanin), Živanović mr Srboljub (Pop-Lazić), Živkov Dragan (Pop-Lazić), Živković Dragoljub (uzdržan), Žikić Dragan (Pop-Lazić), Zankov Stefan (Pop-Lazić), Zaharijev Vladimir (Maršićanin), Ivanji Željko (Maršićanin), Ilić Velimir (Maršićanin), Ilić Vladimir (Maršićanin), Ilić Goran (Maršićanin), Ilić Radiša (Pop-Lazić), Išpanovič Ištvan (Maršićanin), Jakšić Goran (Maršićanin), Janković Veselin (uzdržan), Janković Milan (Maršićanin), Janković Miroslav (Maršićanin), Jevtić Miloš (uzdržan), Jeličić Milutin-Jutka (Maršićanin), Jerković Slavko (Pop-Lazić), Jovanović Vladimir (uzdržan), Jovanović Vlastimir (Pop-Lazić), Jovanović M. Dragan (Maršićanin), Jovanović S. Dragan (Maršićanin), Jovanović Dragoslav (uzdržan), Jovanović Zlatan (Pop-Lazić), Jovanović Nataša (Pop-Lazić), Jovašević Ljubiša (Maršićanin), Jović dr Radoslav (Maršićanin), Jojić Petar (Pop-Lazić), Joksimović Obren (Maršićanin), Josimov Ivan (Maršićanin), Jočić Dragan (Maršićanin), Kalanović Verica (Maršićanin), Karaičić Boris (Maršićanin), Karanović Nevena (Maršićanin), Kekić Bojan (Maršićanin), Kesejić Stevan (Pop-Lazić), Knežević prof. dr Gašo (uzdržan), Kojčić Dragoljub (Maršićanin), Komazec Srđo (Pop-Lazić), Koprivica Božidar (Pop-Lazić), Korać prof. dr Žarko (uzdržan), Koštunica Vojislav (Maršićanin), Kragović Ljubomir (Pop-Lazić), Krajinović Blagoje (Pop-Lazić), Krasić Zoran (Pop-Lazić), Kronić Vladislav (Maršićanin), Krstin Milorad (Pop-Lazić), Krstić Emilija (Maršićanin), Krstić doc. dr Svetislav (Maršićanin), Kruška Borislava (Maršićanin), Kutić Bore (Pop-Lazić), Lazarević Aleksandar (Maršićanin), Lakićević-Stojačić Snežana (uzdržana), Lalić-Dragović Vesna (Maršićanin), Lalović Slobodan (Maršićanin), Lemajić Nenad (Maršićanin), Lučić Ljiljana (uzdržana), Ljubenović Tomislav (Pop-Lazić), Ljubojević Dragan (Pop-Lazić), Ljušić Radoš (Maršićanin), Marjanski Lazar (Pop-Lazić), Markićević Miroslav (Maršićanin), Marković Momir (Pop-Lazić), Marković Predrag (Maršićanin), Martić Miroslav (odsutan), Maršićanin Dragan (uzdržan), Mijailović Predrag (Maršićanin), Mikavica Dejan (Maršićanin), Milajić Vojislav (Pop-Lazić), Milankov Vladimir (Maršićanin), Milenković dr Srboljub (uzdržan), Milentijević Vladimir (Maršićanin), Milivojević Ksenija (Maršićanin), Miličković Milosav (Pop-Lazić), Milković Dragoslav (Pop-Lazić), Milošević Vitomir (Pop-Lazić), Milošević Nikola (Maršićanin), Milošević Radmilo (Maršićanin), Miljković Zdenka (Maršićanin), Minić Milomir (Maršićanin), Mirović Igor (Pop-Lazić), Mirčić Milorad (Pop-Lazić), Mićić Nataša (uzdržana), Mićunović prof. dr Dragoljub (odsutan), Mihailović Vojislav (Maršićanin), Mihajlov Dejan (Maršićanin), Mihajlov Sredoje (Maršićanin), Mihajlović Ognjen (Pop-Lazić), Momirov Nadica (Maršićanin), Nedeljković dr Miroslav (Pop-Lazić), Nestorović Ljiljana (Maršićanin), Nikolić Milan (Maršićanin), Nikolić Srđan (Pop-Lazić), Nikolić Tomislav (Pop-Lazić), Ninić Milan (Maršićanin), Novaković Nikola (Maršićanin), Obradović dr Žarko (Maršićanin), Obradović Zvonko (Maršićanin), Obradović Radojko (Maršićanin), Omeragić Bajram (uzdržan), Omerović Meho (Maršićanin), Pavlović Dragan (Pop-Lazić), Pajović dr Aleksandar (Maršićanin), Pajović Slobodan (uzdržan), Palalić Jovan (Maršićanin), Pantić-Aksentijević Snežana (Maršićanin), Paunović Goran (Maršićanin), Penezić Tomislav (Pop-Lazić), Perić Dragutin (Pop-Lazić), Perić Sreto (Pop-Lazić), Perić Hranislav (Maršićanin), Petković Vladimir (uzdržan), Petković Miroslav (Maršićanin), Petrović Dragan (Maršićanin), Petrović Dušan (uzdržan), Petrović Milan (Maršićanin), Petronijević Milisav-Miša (Maršićanin), Pešić Milutin (Maršićanin), Piperski-Tucakov Vesna (Maršićanin), Plužarević Vitomir (Pop-Lazić), Pop-Lazić Gordana (uzdržana), Popović Aleksandar (Maršićanin), Poskurica prof. dr Mileta (Pop-Lazić), Pravdić Aleksandar (Maršićanin), Prodanović Aleksandar (uzdržan), Proroković Dušan (Maršićanin), Radeta Vjerica (Pop-Lazić), Radić Gojko (Pop-Lazić), Radovanović Zlata (Pop-Lazić), Radovanović Milovan (Pop-Lazić), Radovanović Slađan (Maršićanin), Radosavljević Aleksandar (uzdržan), Radulović Milan (Maršićanin), Rankić Branislav (Pop-Lazić), Ranković Branko (Pop-Lazić), Rafailović Dragan (Maršićanin), Rašković-Ivić Sanda (Maršićanin), Ristivojević Branislav (Maršićanin), Ristić Bojana (Maršićanin), Ruždić-Trifunović Leila (uzdržana), Savić Miloje (Maršićanin), Savić Novak (Pop-Lazić), Savić Prvoslav (Pop-Lazić), Svilanović Goran (odsutan), Selić Ljubiša (Maršićanin), Simović Zora (Maršićanin), Simonović Velimir (Maršićanin), Slavković Slaviša (Pop-Lazić), Slezović Mehmed (odsutan), Smiljanić dr Živorad (Maršićanin), Stamenković Dragoljub (Pop-Lazić), Stamenković prof. dr Miodrag (Maršićanin), Stanojević Velimir (Maršićanin), Stanojević Novica (Pop-Lazić), Stevanović Veroljub (Maršićanin), Stevanović Mihajlo (Pop-Lazić), Stević Zvonimir (Maršićanin), Stevović Milan (Pop-Lazić), Stefanović Živojin (Maršićanin), Stojadinović akademik prof. dr Ninoslav (Maršićanin), Stojanović Branče (Maršićanin), Stojanović Ostoja (Pop-Lazić), Stojiljković Dejan (Maršićanin), Stojković Velibor (Pop-Lazić), Stupar Dušan (Pop-Lazić), Tadić Boris (uzdržan), Takač Ištvan (Maršićanin), Talović Miroslav (Pop-Lazić), Teodorović Radovan (Maršićanin), Tintor Stojan (Pop-Lazić), Todorović Dragan (Pop-Lazić), Todorović Jovan (Maršićanin), Todorović Milorad (Maršićanin), Tomić Vojkan (Maršićanin), Topalović Slaviša (Pop-Lazić), Trajković Branimir (Maršićanin), Ćirković Zoran (Maršićanin), Ćuk Milan (Pop-Lazić), Urošević Sava (Maršićanin), Hiber dr Dragor (uzdržan), Husarik Jan (Maršićanin), Cvetanović dr Goran (Pop-Lazić), Cvetković Petar (Maršićanin), Čeković Sanja (Maršićanin), Četrović Miljko (Pop-Lazić), Čolić Dragan (Pop-Lazić), Čomić Gordana (uzdržana), Džamić Srboljub (Maršićanin), Džudžević Esad (uzdržan), Šami Zoran (Maršićanin), Škrbić Milan (Pop-Lazić), Šormaz Dragan (Maršićanin), Štimac Milko (Maršićanin), Šutanovac Dragan (uzdržan). Da bismo imali precizno, kako je glasao Martić Miroslav? (Nije prisutan.) Glasanje je završeno. Idemo na prebrojavanje. Dame i gospodo narodni poslanici, možemo da vam saopštimo rezultate glasanja. Oni izgledaju ovako: glasalo je 245 narodnih poslanika od toga, za kandidata gospodina Maršićanina glasalo je 128, Pop-Lazić 81, uzdržano 36, pet nije bilo prisutno. Konstatujem da je za predsednika Skupštine izabran gospodin Dragan Maršićanin. Dame i gospodo narodni poslanici, moja uloga je ovim završena. Pridružujem se vama, a moji mladi saradnici će ostati da pomažu predsedniku u daljem toku glasanja. Hvala vam na saradnji. PREDSEDNIK ( Dragan Maršićanin): Dame i gospodo narodni poslanici, dozvolite mi da vam se zahvalim na izboru i da vam se obratim sa samo nekoliko reči pre nego što se dogovorimo o daljem radu ove konstitutivne sednice. Poštovane kolege narodni poslanici, svi smo svedoci da se institucionalna kriza, pogrešnom politikom i katkada brutalnim sredstvima produbljivala postepeno. Na isti način se iz te krize može izaći, korak po korak. Prvi korak su bili izbori. Drugi korak je učinjen danas, konstituiše se Narodna skupština. Treći korak nadam se da će uslediti uskoro izborom Vlade Republike Srbije. Zbog toga, zbog te činjenice, želim da vas uverim da će moje zadovoljstvo današnjim izborom biti utoliko veće koliko na ovoj funkciji budem ostao kraće. Danas su se pokazale dve stvari: s jedne strane da Srbija može da rešava probleme, ali se po ko zna koji put pokazalo da se i problemi mogu rešavati samo onda ukoliko se opšti interesi stave iznad pojedinačnih stranačkih. Pokazalo se možda još nešto što će ostaviti dugoročne posledice i dugoročno promeniti politički ambijent u Srbiji, a to je da stranke svakodnevno pokazuju svoj karakter, demokratski, i svakodnevno svoju odgovornost prema građanima, prema državi. Danas se to činilo pokazivanjem odnosa prema Narodnoj skupštini, najvišoj instituciji Republike Srbije. Sa druge strane, istovremeno se pokazalo da se niti može suditi stalno istim starim gresima, niti se može slaviti stalno po starim zaslugama. Izbori su vreme kada se podvlači crta, kada se izvlače zaključci iz izborne volje građana i kada se ulazi u novi period političkog života. To je i ova sednica na neki način pokazala. Poštovani narodni poslanici, pred nama zaista stoji jedan ozbiljan i veliki posao. Ukoliko bude političke volje, koja je nedostajala prethodnom sazivu, mi ćemo uspeti da u ovu skupštinu vratimo sve one funkcije koje ona treba da ima, pre svega nadležnost kontrole izvršne vlasti, kontrole Vlade Republike Srbije. Izmenom Poslovnika možemo urediti rad ove skupštine, na način da se obezbedi efikasnost, ali istovremeno i otvori prostor za oštru i, ma koliko oštru, ali demokratsku i kulturnu političku borbu, demokratsko sučeljavanje suprotstavljenih političkih stavova. Naravno, čini mi se da u ovom trenutku postoji i većina za jednu jasnu odluku, da skupštinski rad treba da bude javan i uz direktne TV prenose. Naravno, uz zakonodavnu aktivnost, i uz ove prve poslove o kojima ćemo se dogovoriti odmah po nastavku ove sednice, prvi poslovi su izbor potpredsednika, izbor ostalih organa Narodne skupštine Republike Srbije, izbor potpredsednika skupštine, izbor odbora Skupštine i određivanje delegacije Srbije u Skupštini Srbije i Crne Gore. Da bismo mogli da utvrdimo dinamiku kojom ćemo ova pitanja rešavati i odluke donositi, određujem pauzu od sat vremena i molim predsednike ili predstavnike poslaničkih grupa da se sastanemo u sali na prvom spratu.
Pre nego što nastavimo rad prema dnevnom redu, obaveštavam vas da su, saglasno članu 24. stav 4. Poslovnika Narodne skupštine, konstituisane sledeće poslaničke grupe: 1. Poslanička grupa Srpske radikalne stranke, za čijeg predsednika je određen narodni poslanik Tomislav Nikolić, a za njegovog zamenika narodni poslanik Aleksandar Vučić, 2. Poslanička grupa Demokratska stranka - Boris Tadić, za čijeg predsednika je određen narodni poslanik Boris Tadić, a za njegovog zamenika narodni poslanik Goran Svilanović, 3. Poslanička grupa G17 plus, za čijeg predsednika je određen narodni poslanik Goran Paunović, a za njegovog zamenika narodni poslanik Ksenija Milivojević, 4. Poslanička grupa Srpski pokret obnove - Nova Srbija, za čijeg predsednika je određen narodni poslanik Vuk Drašković, a za njegovog zamenika narodni poslanik Velimir Ilić, 5. Poslanička grupa Socijalističke partije Srbije, za čijeg predsednika je određen narodni poslanik Ivica Dačić, a za njegovog zamenika narodni poslanik dr Žarko Obradović. Nastavljamo rad prema dnevnom redu. Prelazimo na 3. tačku dnevnog reda: - IZBOR POTPREDSEDNIKA NARODNE SKUPŠTINE REPUBLIKE SRBIJE Pre nego što pređemo na izbor potpredsednika Narodne skupštine Republike Srbije, podsećam vas da je članom 16. Poslovnika Narodne skupštine utvrđeno da Narodna skupština ima najviše pet potpredsednika i da, prilikom svakog konstituisanja, Narodna skupština utvrđuje broj potpredsednika posebnom odlukom, na predlog predsednika. Saglasno navedenoj odredbi i obavljenim konsultacijama sa predsednicima poslaničkih grupa, predlažemda Narodna skupština utvrdi da u ovom sazivu ima šest potpredsednika, ali kako danas u Poslovniku stoji do pet, u ovom momentu mi smo saglasni da Skupština ima pet potpredsednika. Naknadnom izmenom Poslovnika Narodne skupštine biće otvoren prostor i mogućnost za izbor šestog potpredsednika Narodne skupštine. Obaveštavam vas da sam, u skladu sa članom 17. Poslovnika Narodne skupštine, primio pet predloga kandidata za potpredsednika Narodne skupštine. Predlozi kandidata za potpredsednike Narodne skupštine su vam uručeni. Na umnožavanju je, ostao je da vam se uruči, i predlog kandidata za izbor potpredsednika Narodne skupštine kojeg predlaže poslanička grupa SPS. Kao što ste videli, za potpredsednike Narodne skupštine, uz ovu napomenu koju sam vam dao, predloženi su narodni poslanici: Pošto, prema članu 18. stav 3. Poslovnika Narodne skupštine, izvestilac predlagača ima pravo da obrazloži predlog, pitam da li izvestioci predlagača žele da obrazlože predloge kandidata za potpredsednike Narodne skupštine? Izvolite, gospodine Nikoliću.
Dame i gospodo narodni poslanici, računamo da ovim nastavkom sednice Skupština počinje da funkcioniše u skladu sa željom birača i ostvarenim izbornim rezultatima. Izbor predsednika Skupštine nije izvršen na taj način, a pretpostavljam da ćemo od sada raditi u skladu sa voljom birača i Poslovnikom Narodne skupštine. U ovom rasporedu snaga, u kome je po Poslovniku predviđeno najviše pet potpredsednika Narodne skupštine, SRS ima pravo na dva potpredsednika i naši kandidati su Gordana Pop-Lazić i Stefan Zankov. Želeli bismo da poštujemo dogovore koje smo danas otpočeli da sklapamo. Mi ćemo ih sigurno poštovati, sve dok se neko ne usudi da ih izigra. Mi ćemo glasati i za potpredsednike koje predlože druge poslaničke grupe, glasaćemo za sve članove odbora koje predlože druge poslaničke grupe, sve dok to konstituisanje bude teklo onako kako su birači opredelili brojem narodnihposlanika. Znači, voleo bih da je izbor predsednika bio jedini izuzetak, jedino odstupanje od principa. Pretpostavljam da nas čeka još jedan izbor predsednika, jer ovo je stvarno nerealno. Čak mogu i da izrazim sumnju u regularnost glasanja. Sve mi se čini da nisam nešto dobro čuo. Ali, nudimo vam dva kandidata za potpredsednike Narodne skupštine Republike Srbije. Mislim da smo i prošli put, u prošlom sazivu, neopravdano povećali broj potpredsednika, ali što šire koalicije, to više potpredsednika Narodne skupštine. Time se neke ambicije malih poslaničkih grupa zadovoljavaju. Fudbalski klub ima 11 igrača. Ko zna koliko će još ovde biti potpredsednika? Time se malo omalovažava funkcija potpredsednika Narodne skupštine, to uvek imajte na umu. Ali, u želji da Narodna skupština što pre uđe u vanredno zasedanje, koje smo već zatražili dopisom upućenim Narodnoj skupštini, mi ćemo danas glasati za potpredsednike. Očekujem da se i dalje poštuje dogovor da uskoro imamo sednicu na kojoj ćemo birati i odbore, pa sednicu na kojoj ćemo menjati i Poslovnik i Zakon o izboru poslanika u Skupštini Srbije i Crne Gore. Što se nas tiče, time bi konstitutivna sednica mogla da završi svoj rad. Ponavljam, predložili smo dva kandidata. Ne utičemo na to ko je predložio kojeg kandidata, glasaćemo i za kandidate drugih poslanika. Mi smo dali najbolje, valjda ćete i vi tako da opredelite svoje kandidate.
Hvala gospodinu Nikoliću. Da li se još neko javlja za reč? Izvolite.
Dame i gospodo narodni poslanici, nama je u poslaničkoj grupi G17 plus veoma žao što Demokratska stranka danas nije bila spremna da se dogovori oko svog kandidata za potpredsednika Narodne skupštine. Svakako da ćemo u svakom trenutku kada oni budu spremni glasati za njihovog kandidata. Svi građani Srbije treba da imaju svoje predstavnike u Narodnoj skupštini i na ovaj način. G17 plus u ovom trenutku želi da sa najvećim poverenjem predloži gospodina Predraga Markovića za potpredsednika Narodne skupštine Republike Srbije, smatrajući da gospodin Marković, kao vrstan poznavalac parlamentarizma i kao čovek koji će dostojno predstavljati sve narodne poslanike, ne samo G17 plus, predstavlja pravi izbor u ovom trenutku. Svakako, gospodin Predrag Marković je čovek koji će izvanredno zastupati interese svih građana Srbije na ovom mestu. Najkraće, Narodna skupština Republike Srbije zaslužuje da ima potpredsednika Skupštine kao što je gospodin Predrag Marković.
Hvala gospodinu Paunoviću. Gospodine Dačiću, izvolite.
Dame i gospodo narodni poslanici, SPS se složio sa dogovorom koji smo malopre imali kod predsednika Narodne skupštine Republike Srbije gospodina Maršićanina. Nadamo se da će ovaj dan biti dan kada je počela da funkcioniše bar jedna institucija u ovoj državi, a to je Narodna skupština Republike Srbije i, naravno, sve političke stranke treba da imaju svoje predstavnike na osnovu broja mandata koje su osvojile na prethodnim vanrednim parlamentarnim izborima. U tom smislu je i SPS kandidovala Zorana Anđelkovića, generalnog sekretara partije, za funkciju potpredsednika Narodne skupštine Republike Srbije. Takođe očekujemo da će Narodna skupština Republike Srbije doneti i novi poslovnik, da će biti direktnih televizijskih prenosa i, naravno, da neće više biti krađe mandata i krađe glasova prilikom glasanja u Narodnoj skupštini Republike Srbije. Zato je i bitno da i danas, na osnovu dogovora koji smo postigli, sve poslaničke grupe, kako smo se dogovorili, glasaju za sve kandidate za potpredsednike, bez obzira ko je iz koje političke stranke.
Zahvaljujem se gospodinu Dačiću. Gospodin Tadić, izvolite.
Demokratska stranka je danas želela da se sve pozicije u parlamentu dogovore, i pozicija predsednika parlamenta i potpredsedničke pozicije u parlamentu; to smo želeli sa strankama demokratskog bloka. Pošto se to nije desilo, mi danas nećemo imati kandidata za potpredsednika Skupštine, ali istovremeno želim da kažem da ćemo glasati za sve kandidate za potpredsednike koje predlože predstavnici lista drugih stranaka, jer smatram da je to elementarna stvar.
Hvala. Gospodin Dimitrijević, izvolite.
Dame i gospodo poštovani narodni poslanici, u ime koalicije SPO-Nova Srbija predlažemo gospodina Vojislava Mihailovića za potpredsednika Skupštine Srbije, zato što je on bio potpredsednik već u dva mandata i zato što je svojom tolerancijom pokazao kako to treba da se radi. Mi se, naravno, pridružujemo ovoj atmosferi tolerancije i konstruktivnosti i glasaćemo za sve kandidate za potpredsednike. Hvala.
Hvala gospodinu Dimitrijeviću. Pre nego što pređemo na izbor potpredsednika Narodne skupštine, potrebno je da Narodna skupština utvrdi broj potpredsednika Narodne skupštine koji će danas biti biran. Moj predlog je istaknut i to ste čuli. Molim vas da se o tome izjasnimo, pošto najpre utvrdimo broj prisutnih narodnih poslanika u sali. Molim da se izvrši prebrojavanje. Konstatujem da su na sednici prisutna 243 narodna poslanika, pa postoji kvorum za rad i odlučivanje. Stavljam na glasanje predlog da Narodna skupština danas izabere pet potpredsednika. Ko je za ovaj predlog, molim da podigne ruku. (Svi.) Da li ima protiv? (Nema.) Da li ima uzdržanih? (Nema.) Konstatujem da je Narodna skupština jednoglasno prihvatila ovaj predlog. Nastavljamo rad i prelazimo na izbor potpredsednika Narodne skupštine. Dozvolite mi da, saglasno članu 18. stav 5. Poslovnika, po azbučnom redu prezimena utvrdim listu kandidata za potpredsednike Narodne skupštine. Prema podnetim predlozima, utvrđujem sledeću listu kandidata za potpredsednike Narodne skupštine Republike Srbije: Zoran Anđelković, Stefan Zankov, Predrag Marković, Vojislav Mihailović i Gordana Pop-Lazić. Podsećam vas da, prema članu 19. Poslovnika, pre pristupanja izboru potpredsednika Narodna skupština odlučuje da li će se glasati tajno ili javno, s tim što se javno glasanje vrši izjašavanjem narodnih poslanika za svakog kandidata pojedinačno – dizanjem ruku ili prozivkom. Da ćete meni dopustiti da predložim da izbor izvršimo javno-dizanjem ruke ili ima drugih predloga? Pošto nema drugih predloga, predlažem da se izjasnimo o tome da se izbor potpredsednika Narodne skupštine izvrši javno-podizanjem ruku. Ko je za ovaj predlog? (Svi.) Da li ima protiv? (Nema.) Da li ima uzdržanih? (Nema.) Konstatujem da je i ovaj predlog usvojen jednoglasno. Pošto je Narodna skupština odlučila da se izbor potpredsednika Narodne skupštine obavi javnim glasanjem – dizanjem ruku, podsećam vas da se javno glasanje, prema članu 19. stav 2. Poslovnika, vrši izjašnjavanjem narodnih poslanika za svakog kandidata pojedinačno. Takođe vas podsećam da se, prema članu 119. Poslovnika, ako se glasa dizanjem ruku, narodni poslanici prvo izjašnjavaju – ko je za predlog, zatim –ko je protiv predloga,i na kraju – ko se uzdržava od glasanja. Kvorum smo utvrdili. Broj prisutnih je bio 243. Idemo na izbor potpredsednika Narodne skupštine. Za izbor potpredsednika Narodne skupštine glasaćemo onim redom kako su kandidati za potpredsednike utvrđeni na listi kandidata. Stavljam na glasanje predlog da se za potpredsednika Narodne skupštine izabere narodni poslanik Zoran Anđelković. Ko je za ovaj predlog? (Većina.) Da li je neko protiv? (Niko.) Da li je neko uzdržan? (Jedan.) Konstatujem da je, sa jednim uzdržanim glasom, prihvaćen ovaj predlog. Stavljam na glasanje predlog da se za potpredsednika Narodne skupštine izabere narodni poslanik Stefan Zankov. Ko je za ovaj predlog? (Svi.) Da li je neko protiv? (Niko.) Da li je neko uzdržan? (Niko.) Konstatujem da je ovaj predlog prihavćen jednoglasno. Stavljam na glasanje predlog da se za potpredsednika Narodne skupštine izabere narodni poslanik Predrag Marković. Ko je za ovaj predlog? (Većina.) Da li je neko protiv? (Niko.) Da li je neko uzdržan? (Jedan.) Konstatujem da je, sa jednim uzdržanim glasom, prihvaćen ovaj predlog. Stavljam na glasanje predlog da se za potpredsednika Narodne skupštine izabere narodni poslanik Vojislav Mihailović. Ko je za ovaj predlog? (Većina.) Da li je neko protiv? (Niko.) Da li je neko uzdržan? (Jedan.) Konstatujem da je, sa jednim uzdržanim glasom, prihvaćen ovaj predlog. Stavljam na glasanje predlog da se za potpredsednika Narodne skupštine izabere narodni poslanik Gordana Pop-Lazić. Ko je za ovaj predlog? (Većina.) Da li je neko protiv? (Niko.) Da li je neko uzdržan? (Jedan.) Konstatujem da je, sa jednim uzdržanim glasom, prihvaćen ovaj predlog. Dame i gospodo narodni poslanici, dozvolite mi da na kraju glasanja saopštim rezultate glasanja polazeći od najvećeg broja glasova, a to moramo ipak po azbučnom redu, koji su dobili pojedini kandidati. Najveći broj glasova dobio je poslanik Stefan Zankov - 243 glasa, a ostali kandidati - Zoran Anđelković, Predrag Marković, Vojislav Mihailović i Gordana Pop-Lazić - dobili su po 242 glasa. Pošto su svi predloženi kandidati dobili većinu glasova prisutnih narodnih poslanika, konstatujem da su izabrani za potpredsednike Narodne skupštine Republike Srbije. Dozvolite mi da im u vaše i svoje ime čestitam na izboru i da ih zamolim da zauzmu mesta potpredsednika. (Izabrani potpredsednici zauzimaju svoja mesta za stolom, do predsednika Narodne skupštine.) Dame i gospodo narodni poslanici, pred samim krajem smo ovog dela konstitutivne sednice, pa želim da vas usmeno obavestim o onome što ću, naravno, i pismeno učiniti - po Poslovniku, u mom odsustvu zamenjivaće me potpredsednik gospodin Marković. Na osnovu dogovora predstavnika tj. predsednika poslaničkih grupa, koji smo imali u pauzi ove sednice, dogovorili smo se da ćemo danas u popodnevnim satima, a po potrebi i sutra, izvršiti usaglašavanje predloga poslaničkih grupa, kako bi mogla da se već u petak nastavi konstitutivna sednica izborom odbora Narodne skupštine. Nadam se da ćemo taj posao uspešno završiti. Sada prekidam ovu sednicu. Nastavićemo je u petak u 10,00 časova. Zahvaljujem vam i na današnjem uspešnom radu. Poštovani narodni poslanici, nastavljamo rad Prve konstitutivne sednice Narodne skuštine Republike Srbije. Obaveštavam vas da je, prema službenoj evidenciji, prisutno dovoljno narodnih poslanika. Radi utvrđivanja kvoruma za rad Narodne skupštine, molim narodne poslanike da digunu ruke, a Službu da obavi prebrojavanje narodnih poslanika. Konstatujem da je utvrđeno da je u sali prisutno 238 narodnih poslanika i da imamo kvorum za rad Narodne skupštine. Obaveštavam vas da su sprečeni da prisustvuju sledeći narodni poslanici: Vuk Drašković i Gašo Knežević; (zakasniće) Slobodan Gojkov. Obaveštavam vas da je u Narodnoj skupštini Republike Srbije, saglasno članu 24. Poslovnika, konstituisana poslanička grupa Demokratske stranke Srbije. Za predsednika poslaničke grupe određen je narodni poslanik Dejan Mihajlov, a za njegovog zamenika narodni poslanik Branislav Ristivojević. Prelazimo na 4. tačku dnevnog reda: - IZBOR ČLANOVA RADNIH TELA NARODNE SKUPŠTINE REPUBLIKE SRBIJE Podsećam vas da je Poslovnikom Narodne skupštine predviđeno da Narodna skupština obrazuje odbore. Narodna skupština ima 29 stalnih odbora, a broj članova tih odbora utvrđen je Poslovnikom. Poslaničke grupe predlažu članove odbora srazmerno broju narodnih poslanika koje imaju u Narodnoj skupštini (član 25, 41, 42. i 43. Poslovnika), s tim što od ukupnog broja članova Odbora za privredne reforme, 12 su predstavnici drugih odbora Narodne skupštine navedeni u članu 68a. Poslovnika. U skladu sa odredbama Poslovnika, uručen vam je predlog liste za izbor članova Odbora, sačinjen na osnovu pojedinačnih predloga poslaničkih grupa, koje su obrazovane u skladu sa Poslovnikom Narodne skupštine. Pre otvranja pretresa, ukoliko pretresa bude bilo, ukoliko smatrate da je pretres neophodan, podsećam vas da po članu 90. Poslovnika Narodne skupštine ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Mi smo na konsultacijama koje smo imali pre početka ove sednice zaključili da u okviru ove tačke nema potrebe da se otvara pretres. Da li je to tako ostalo? Ukoliko jeste, obavestiću vas o izmenama koje su prijavljene pred sam početak sednice i o razlikama koje postoje u odnosu na imena članova odbora u predlogu koji ste dobili. Odbor za inostrane poslove: kao šesti član SRS je Dragoljub Stamenković; umesto Miloša Jevtića, Gordana Čomić. U Odboru za međunacionalne odnose dodaje se još jedan član iz reda poslaničke grupe Demokratska strana – Boris Tadić, i to je Esad Džudžević. Odbor za odnose sa Srbima izvan Srbije: umesto Žarka Koraća, Toplica Đorđević. U Odboru za razvoj i ekonomske odnose sa inostranstvom umesto Gordane Čomić, Dragor Hiber, a umesto Aleksandra Vlahovića, Vladimir Jovanović. U Odboru za industriju umesto Aleksandra Vlahovića, Toplica Đorđević. Kao što sam već pročitao, Odbor za privredne reforme, vi ste dobili spisak sa većim brojem imena no što se u ovom momentu bira, tako da ću vam pročitati imena koja ostaju i koja će danas biti izabrana, a ostali će biti izabrani iz reda članova 12 odbora koji će danas biti konstituisani. Ostaju, dakle, na listi Vitomir Milošević, Dragan Živkov, Dragan Todorović, Radojko Obradović, Jovan Palalić, Slobodan Vučković, Ištvan Takač, Milutin Jeličić-Jutka, Milomir Minić. Odbora za pravosuđe i upravu: umesto Leile Ruždić – Trifunović, Slobodan Vučković. Odbor za smanjenje siromaštva, izmena, samo je greška u imenu, nije Miloš Janković, već Miroslav Janković. Molim vas da ove izmene imate u vidu prilikom odlučivanja. Pre prelaska na odlučivanje podsećam vas da se, prema članu 26. Poslovnika, o predloženoj listi za izbor članova odbora odlučuje u celini, javnim glasanjem, i da su odbori izabrani ako je za predlog liste glasala većina prisutnih narodnih poslanika. Pošto još ne postoje uslovi za javno glasanje upotrebom elektronskom sistema, saglasno članu 114. Poslovnika Narodne skupštine, glasanje se vrši dizanjem ruku. Prelazimo na odlučivanje. Stavljam na glasanje Predlog liste za izbor članova odbora Narodne skupštine. Ko je za? (Svi.) Ko je protiv? (Niko.) Ko je uzdržan? (Niko.) Konstatujem da je Narodna skupština jednoglasno izabrala odbore Narodne skupštine Republike Srbije. Prelazimo na 5. tačku dnevnog reda: - IMENOVANjE SEKRETARA NARODNE SKUPŠTINE REPUBLIKE SRBIJE Primili ste moj predlog da se za sekretara Narodne skupštine Republike Srbije imenuje Marko Danilović. Pre otvaranja pretresa podsećam vas da, shodno članu 90. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. U konsultacijama pred ovu sednicu takođe smo zaključili da o ovoj tački dnevnog reda nema potrebe otvarati pretres. Da li možda ima izmena u odnosu na ovaj dogovor? (Nema.) Ukoliko nema, a nema, stavljam na glasanje predlog da se za sekretara Narodne skupštine Republike Srbije imenuje Marko Danilović. Ko je za, molim da podigne ruku. (Svi.) Da li ima protiv? (Nema.) Da li ima uzdržanih? (Nema.) Konstatujem da je Narodna skupština jednoglasno usvojila ovaj predlog. Dame i gospodo narodni poslanici, time smo završili konstitutivnu sednicu Narodne skupštine Republike Srbije. Dodao bih još jednu rečenicu: ovim smo završili veoma važan posao za Srbiju. Pre nego što se raziđemo, želim da vas obavestim kakav je dogovor postignut u vezi sa daljim radom Narodne skupštine. Zamenik sekretara me je podsetio, nisam Marku Daniloviću čestitao. Čestitam izbor sekretaru Narodne skupštine Republike Srbije. Moja je greška, izvinite. Dakle, samo da završim sa informacijama o daljem toku i dinamici rada Narodne skupštine. Dogovoreno je da u ponedeljak imamo vanrednu sednicu, na kojoj ćemo razmatrati izmene Poslovnika Narodne skupštine u delu koji se odnosi na broj potpredsednika Narodne skupštine, kao i izmene Zakona o izboru delegacija za Skupštinu Srbije i Crne Gore. Posle toga, u skladu sa rokovima predviđenim ovim zakonom, za koje postoji konsenzus među političkim strankama zastupljenim u parlamentu, biće zakazana vanredna sednica za četvrtak, na kojoj će se izabrati potpredsednik Narodne skupštine Republike Srbije, ukoliko predloga bude bilo, kao i delegacija Skupštine Republike Srbije u Skupštini Srbije i Crne Gore. Posle pauze, na samom kraju rada ove sednice, održaće se sednica Republičke izborne komisije i Administrativnog odbora, kako bi se predlozima koje će stranke dostaviti utvrdili novi mandati novim poslanicima Narodne skupštine Republike Srbije posle donete odluke o izboru delegacije za Skupštinu Srbije i Crne Gore. Takav će biti rad sledeće nedelje. Vi ste obavešteni za danas, a molim vas da ispratite još samo ovu informaciju o vremenu zakazanih konstitutivnih sednica odbora Narodne skupštine. Odbor za ustavna pitanja održaće se u 13,00 časova na drugom spratu. Administrativni odbor u 14,00 časova na drugom spratu. Odbor za pravosuđe i upravu u 13,00 časova na trećem spratu. Odbor za odbranu i bezbednost u 14,00 časova na trećem spratu. Zakonodavni odbor u 13,00 časova u prizemlju. Odbor za evropske integracije u 14,00 časova u prizemlju. Odbor za razvoj i ekonomske odnose sa inostranstvom u 13,00 časova na četvrtom spratu. Odbor za privatizaciju u 13,30 časova na četvrtom spratu. Odbor za urbanizam i građevinarstvo u 14,00 časova na četvrtom spratu. Odbor za finansije u 14,30 časova na drugom spratu. Odbor za trgovinu i turizam u 14,30 časova na trećem spratu. Odbor za zdravlje i porodicu u 14,30 časova na četvrtom spratu. Odbor za industriju u 14,00 časova na petom spratu. Odbor za predstavke i predloge u 15,00 časova na petom spratu. Odbor za saobraćaj i veze, sada vam čitam za ponedeljak, ali to ćemo videti zbog održavanja sednice; znači, za ponedeljak ostali odbori i dobićete raspored. Molim vas da se danas konstituiše ovih 14 odbora koje sam pročitao. Rad nastavljamo u ponedeljak. Dobićete pozive. Znači, u ponedeljak u 10,00 časova. Hvala vam.